Valke slaan toe op munisipaliteit in CradockLede van die Valke lê beslag op dokumente by die Nxuba Yethemba-munisipaliteit in Cradock. (Foto: Valke) Die Valke se korrupsie-ondersoekeenheid het op die Nxuba Yethemba-munisipaliteit op Cradock in die Oos-Kaap toegeslaan en in ŉ soek-en-beslagleggingsoperasie op verskeie dokumente beslag gelê. Lt.kol. Philani Nkwalase, woordvoerder van die Valke, het gesê die ondersoek hou verband met ŉ bedrog- en korrupsieondersoek van sowat R26 miljoen wat spruit uit die beweerde verontagsaming van verkrygingsregulasies. “Verskeie maatskappye het tenders gekry vir die bou van paaie, instandhoudingswerk en die ontwerp van die gemeenskapsaal. Lede van die Valke soek na dokumente by die Nxuba Yethemba-munisipaliteit op Cradock. (Foto: Valke) “Die diensverskaffers is glo in die 2017-’18-boekjaar ten volle betaal vir die projekte, maar die werk aan al die projekte is net gedeeltelik gedoen,” het Nkwalase gesê. Hy sê dit dui daarop dat die projekte glo gebruik is om munisipale geld oneerlik te bekom. Nkalase het gesê niemand is tydens die klopjag in hegtenis geneem nie. Diegene wat betrek word, moet nog, afhangend van die ondersoek, aangekla word.